
ZAVOD ZA JAVNO ZDRAVSTVO LIČKO-SENJSKE ŽUPANIJE
Senjskih žrtava 17, Gospić
Odjel za ravnateljstvo, opće i zajedničke poslove
Gospić, 14. srpnja 2026. godine

POZIV NA SAVJETOVANJE S JAVNOŠĆU
o Nacrtu Pravilnika o provedbi postupaka jednostavne nabave 

Zavod za javno zdravstvo Ličko-senjske županije poziva sve predstavnike zainteresirane javnosti na sudjelovanje u postupku savjetovanja s javnošću o nacrtu novog Pravilnika o provedbi postupaka jednostavne nabave.
Trajanje savjetovanja: od 14. srpnja do 10. kolovoza 2026. godine
Adresa za slanje popunjenih obrazaca: anamarija.uzelac@zzjzlsz.hr
1. Pravni temelj i razlog donošenja novog Pravilnika
Pravni temelj za donošenje ovog Pravilnika sadržan je u članku 15. stavku 2. Zakona o javnoj nabavi (NN 120/16, 114/22 i 48/26) te članku 19. Statuta Zavoda. Sukladno izmjenama i dopunama Zakona koje su stupile na snagu 16. svibnja 2026. godine, svi javni naručitelji obvezni su uskladiti svoje opće akte o jednostavnoj nabavi najkasnije do 16. kolovoza 2026. godine. Postojeći Pravilnik Zavoda iz srpnja 2025. godine stoga se u cijelosti stavlja izvan snage i zamjenjuje novim, cjelovito usklađenim aktom.
2. Razlozi za skraćeno trajanje savjetovanja 
Sukladno članku 11. stavku 3. Zakona o pravu na pristup informacijama, standardni rok za savjetovanje s javnošću iznosi 30 dana. Međutim, u ovom konkretnom slučaju, savjetovanje se iznimno provodi u skraćenom trajanju od 14. srpnja do 10. kolovoza 2026. godine).
Skraćivanje roka je nužno zbog iznimno kratkog tranzicijskog razdoblja i strogog zakonskog roka od samo tri mjeseca koji je ostavljen naručiteljima za potpuno usklađivanje općih akata s novim zakonskim okvirom. Skraćeni rok je  nužan i opravdan s ciljem pravovremene pripreme, provedbe e-savjetovanja, analize komentara te konačnog donošenja Pravilnika na Upravnom vijeću prije stupanja na snagu ključnih odredbi (1. rujna 2026. godine). Time se osigurava potpuna institucionalna i operativna spremnost Zavoda te sprječava nastanak pravnog vakuuma u sustavu jednostavne nabave nakon navedenog datuma.
3. Ključne izmjene u novom Pravilniku
Novi Pravilnik o jednostavnoj nabavi za 2026. godinu donosi nekoliko strukturnih i operativnih promjena koje izravno utječu na ponuditelje i proceduru nabave:
· Novi vrijednosni pragovi: Jednostavna nabava provodi se za vrijednosti manje od 50.000,00 eura za robu i usluge te manje od 100.000,00 eura za radove.
· EOJN RH modul: Uvodi se obveza provođenja svih postupaka jednostavne nabave procijenjene vrijednosti veće od 15.000,00 eura bez PDV-a isključivo putem novog modula za jednostavnu nabavu na portalu EOJN RH.
· Obveza javne objave: Za nabave roba i usluga iznad 25.000,00 eura te radova iznad 45.000,00 eura uvodi se obveza javne objave poziva u EOJN RH, što jamči maksimalnu transparentnost i tržišno natjecanje.
· Sustav pravne zaštite (Prigovori): Za sve nabave veće od 15.000,00 eura uvodi se pravo sudionika na podnošenje formalnog prigovora ravnatelju u roku od 5 dana, o kojem se odlučuje u roku od 8 dana.
Način sudjelovanja u savjetovanju:
Pozivamo sve zainteresirane gospodarske subjekte, udruge i građane da pročitaju priloženi Nacrt Pravilnika te svoje argumentirane prijedloge i komentare dostave putem priloženog Obrasca za sudjelovanje. Obrazac je potrebno popuniti, potpisati te poslati u elektroničkom obliku na adresu e-pošte: anamarija.uzelac@zzjzlsz.hr najkasnije do 10. kolovoza 2026. godine.
Nakon završetka savjetovanja, Zavod će proučiti sve pristigle prijedloge, izraditi cjelovito Izvješće o provedenom savjetovanju s pojedinačnim očitovanjima i obrazloženjima o prihvaćanju ili neprihvaćanju komentara, javno ga objaviti na svojoj internetskoj stranici te ga dostaviti Upravnom vijeću kao sastavni dio dokumentacije za sjednicu na kojoj će se Pravilnik donijeti.

